‘ભુલી ગયો. પણ ઘણા માઠા માણસો ‘હરિહર કરાવ્યું’ એટલે ‘નવડાવી નાખ્યો’ એવો અર્થ કરતા હોય છે. અમારે ત્યાં મદારી આવે એને ઓસરીમાં જમાડવા પડે. જમ્યા પછી આવા લોકો વાતોએ વળગે. હું સાંભળું ને અચંબો પામું. શેરીમાં આપણને આંજી દેતાં અદભુત કામો કરતા માણસો કેવા આપણા જેવા સામાન્ય હોય છે! આપણને પણ એ કેમ ના આવડે ? હું એમને અમારા મોટા ચોક જેવા ઓટલા પર નવરાશના સમયમાં મને ખેલ શિખવાડવાનું કહું. એમાં નાની નાની ટ્રિક્સ શીખ્યો. જેવી કે હથેળી ઊંચી કરીને એના પર દીવાસળીને નચાવવી. સિક્કાને નચાવવા. છ વરસની ઉંમરે હું સ્કૂલમાં દાખલ થયો ત્યારે મારા ગોઠિયાઓને આવા આવા શીખેલા ખેલ બતાવીને એમને બાઘામંડળ કરી દેતો. અરે, માસ્તરો પણ મોંમાં આંગળાં નાંખી દેતા ને!’